**VAŽNO JE DA SE IZ BOSNE I HERCEGOVINE**

**POŠALJU DRUKČIJE SLIKE I PORUKE**

Ambasadorica Kraljevine Švedske u Bosni i Hercegovini **Johanna Strömquist** posjetila je danas Federalno ministarstvo okoliša i turizma gdje je razgovarala sa ministricom **dr. Editom Đapo**.

Povod ovog sastanka je predstojeća posjeta **švedske prestolonasljednice princeze Viktorije** i njenog supruga Bosni i Hercegovini.

„*Počastvovani smo što je prestolonasljednica Kraljevine Švedske princeza Viktorija izabrala Bosnu i Hercegovinu za ovu posjetu i uvjerena sam da ćemo biti dobri domaćini*“, kazala je ministrica Đapo.

„*Ova posjeta bit će ujedno i prilika da se iz Bosne i Hercegovine Švedskoj prezentiraju drukčije slike i pošalju drukčije poruke. Važno je da javnost u Švedskoj zna da je Bosna i Hercegovina danas zemlja u kojoj se govori o globalnim temama kao što su klimatske promjene, okoliš, demokracija.*

*Inače, bosanska zajednica u Švedskoj je dobro integrirana, vrlo respektabilna i prosperitetna što jača veze između naše dvije zemlje i otvara nove mogućnosti suradnje*“, rečeno je u današnjem razgovoru.

Ministrica Đapo je još jedanput zahvalila Ambasadi i Kraljevini Švedske za pomoć u izradi državne strategije zaštite okoliša. Ovaj proces je započeo i očekuje se da će rezultirati usvajanjem u parlamentarnoj proceduri. Usvajanje ovog strateškog dokumenta je od velike važnosti za Bosnu i Hercegovinu i njen evropski put, posebno u kontekstu činjenice da zaštita životne sredine čini oko jedne trećine evropske legislative.